CELEX: 32007R0394
Language: ro
Date: 2007-04-12 00:00:00
Title: Regulamentul (CE) nr. 394/2007 al Comisiei din 12 aprilie 2007 de modificare a anexei I la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare

13.4.2007   
            
            
               RO
            
            
               Jurnalul Oficial al Uniunii Europene
            
            
               L 98/3
            
         
      REGULAMENTUL (CE) NR. 394/2007 AL COMISIEI
   
   din 12 aprilie 2007
   de modificare a anexei I la Regulamentul (CEE) nr. 2092/91 al Consiliului privind metoda de producție agricolă ecologică și indicarea acesteia pe produsele agricole și alimentare
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), în special articolul 13 a doua liniuță,
   întrucât:
   
               (1)
            
            
               În conformitate cu principiile producției ecologice în exploatațiile agricole, astfel cum au fost stabilite în anexa I din Regulamentul (CEE) nr. 2092/91, animalele trebuie hrănite cu hrană pentru animale provenită din agricultura ecologică. Cu toate acestea, o parte limitată din formula nutrițională a rațiilor poate cuprinde hrană de conversie pentru animale, astfel cum este definită în temeiul articolului 4 punctul 24 din Regulamentul (CEE) nr. 2092/91.
            
         
               (2)
            
            
               În unele state membre, producătorii se confruntă în prezent cu o lipsă a alimentelor ecologice, datorată unor recolte mai slabe decât media provenite din culturile ecologice, unor cerințe legale mai stricte în ceea ce privește originea ecologică a alimentelor, precum și extinderii piețelor produselor ecologice. Pentru a remedia această situație se consideră oportun ca, pe parcursul unei perioade limitate, să se asigure o creștere a procentului hranei de conversie pentru animale, care poate fi inclus în rația alimentară.
            
         
               (3)
            
            
               O creștere temporară a procentului autorizat de hrană de conversie pentru animale va garanta, de asemenea, securitatea aprovizionărilor viitoare cu alimente ecologice și va încuraja agricultorii să treacă la agricultura ecologică, îmbunătățind astfel situația pieței furajelor de conversie.
            
         
               (4)
            
            
               Prin urmare, Regulamentul (CEE) nr. 2092/91 ar trebui modificat în consecință.
            
         
               (5)
            
            
               Măsurile prevăzute în prezentul regulament sunt conforme cu avizul comitetului instituit în temeiul articolului 14 din Regulamentul (CEE) nr. 2092/91,
            
         ADOPTĂ PREZENTUL REGULAMENT:
   Articolul 1
   Anexa I din Regulamentul (CEE) nr. 2092/91 se modifică în conformitate cu anexa la prezentul regulament.
   Articolul 2
   Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 aprilie 2007.
      
         
            Pentru Comisie
         
         Mariann FISCHER BOEL
         
         
            Membru al Comisiei
         
      
   
   
      (1)  JO L 198, 22.7.1991, p. 1. Regulament, astfel cum a fost modificat ultima dată prin Regulamentul (CE) nr. 1997/2006 (JO L 379, 28.12.2006, p. 1).
   
      ANEXĂ
      În partea B a anexei I la Regulamentul (CEE) nr. 2092/91, punctul 4.4 se înlocuiește cu următorul text:
      
                  „4.4.
               
               
                  Până la data de 31 decembrie 2008, se autorizează includerea în rațiile alimentare a unor tipuri de hrană de conversie pentru animale, în proporție de cel mult 50 % în medie din formula nutrițională. În cazul în care această hrană de conversie pentru animale provine de la o unitate a exploatației în cauză, procentajul se poate ridica la 80 %.
                  Începând cu 1 ianuarie 2009, se autorizează includerea în rațiile alimentare a unor tipuri de hrană de conversie pentru animale, în proporție de cel mult 30 % în medie din formula nutrițională. În cazul în care această hrană de conversie pentru animale provine de la o unitate a exploatației în cauză, procentajul se poate ridica la 60 %.
                  Aceste cifre se exprimă în procente de substanță uscată din hrana de origine agricolă.”